Diari Oficial de la Generalitat Valenciana


Sumari del DOGV 9832, del 19-04-2024 (2024/3363)

RESOLUCIÓ de 16 d'abril de 2024, de la consellera d'Innovació, Indústria, Comerç i Turisme, per la qual es convoca per a l'exercici 2024, el programa d'ajudes per a donar suport a aquelles actuacions desenvolupades per entitats gestores d'àrees industrials de la Comunitat Valenciana que impulsen la modernització i la millora de la gestió d'estes infraestructures industrials. INENT2 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3363


Data del document
:   16-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * ajuda pública
    * infraestructura industrial
    * ajuda a la indústria
    * desenvolupament industrial

RESOLUCIÓ de 16 d'abril de 2024, de la consellera d'Innovació, Indústria, Comerç i Turisme, per la qual es convoca per a l'exercici 2024, el programa d'ajudes per a donar suport a aquelles actuacions desenvolupades per entitats gestores d'àrees industrials de la Comunitat Valenciana que impulsen la modernització i la millora de la gestió d'estes infraestructures industrials. INENT2 2024. [2024/3363]  
La Llei 38/2003, de 17 de novembre, general de subvencions, establix, en l'article 23, que el procediment per a la concessió de subvencions s'iniciarà sempre d'ofici, per mitjà d'una convocatòria aprovada per l'òrgan competent.  
L'Ordre 1/2024, de 30 de gener, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes per a impulsar la reindustrialització de l'economia de la Comunitat Valenciana (DOGV núm. 9781, de 05.02.2024), d'ara en avant, les bases reguladores, regula, en el capítol IV, del títol II, les subvencions per a donar suport a activitats no econòmiques desenvolupades per entitats gestores d'àrees industrials.  
En els pressupostos de la Generalitat per a 2024 s'inclou, dins de l'annex de transferències i subvencions, la línia de subvenció S1461, denominada «Estratègia per a la reindustrialització de la Comunitat Valenciana 2024-2028», amb una dotació actual de 52.980.391 euros.  
  
Mitjançant la present resolució, es convoquen per a l'exercici 2024, per un import inicial màxim de 247.144 euros, el programa d'ajudes per a les entitats que gestionen àrees industrials; tot això, a l'empara del capítol IV del títol II de les bases reguladores i en els termes i les condicions delimitats en la present convocatòria.  
Estes ajudes són compatibles amb el mercat interior d'acord amb l'article 107, apartat 2, del Tractat de funcionament de la Unió Europea, i queden exemptes de l'obligació de notificació, per no suposar avantatge econòmic que puga falsejar la competència i afectar els intercanvis comercials entre estats membres, ja que estes ajudes es dirigixen exclusivament a l'àmbit d'activitats de caràcter no econòmic de les beneficiàries, i estes activitats no podran suposar un avantatge econòmic directe i individualitzat per a empreses o sectors determinats. En cas que la beneficiària duga a terme activitats econòmiques a més d'activitats pròpies de caràcter no econòmic, estarà obligada a distingir amb claredat entre les dos classes d'activitats, a separar clarament el finançament d'estes i a portar una comptabilitat separada o un codi comptable adequat per als gastos objecte de subvenció, de manera que no repercutisquen sobre les activitats econòmiques d'esta.  
  
Esta convocatòria queda, a més, sotmesa, en el que siga procedent, a la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
A este efecte, i en virtut de les facultats que em conferixen l'article 28 de la Llei 5/1983, de 30 de desembre, del Consell, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i àmbit de la convocatòria  
L'objecte de la present resolució és convocar, en l'exercici 2024, en règim de concurrència competitiva, el programa d'ajudes per a donar suport a actuacions desenvolupades per entitats gestores d'àrees industrials de la Comunitat Valenciana, que impulsen la modernització i la millora de la gestió d'estes infraestructures industrials.  
Les diverses actuacions previstes en cap cas hauran de suposar ajudes a empreses que siguen susceptibles de considerar-se ajudes acollides al règim de minimis.  
  
Segon. Finançament i aprovació del gasto  
1. Per a l'exercici 2024, les ajudes convocades es finançaran amb càrrec a la línia S1461 del subprograma pressupostari 720A00, capítol VII, fins a un import global màxim de 247.144,00 euros, procedents de fons propis de la Generalitat.   
2. No obstant això, i tal com permet l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global màxim anterior es podrà incrementar en una quantia addicional màxima que es fixa en 1 milió d'euros, sense necessitat d'una nova convocatòria, si hi concorre alguna de les circumstàncies següents:  
1a. Haver-se presentat en altres convocatòries, sol·licituds d'ajudes per un import inferior al gasto inicialment previst per a estes, o per haver-se resolt altres convocatòries per import inferior al gasto inicialment previst en estes, o per haver-se reconegut o liquidat obligacions derivades d'altres convocatòries per import inferior a la subvenció concedida. En tot cas, per a poder aplicar la quantia addicional, en qualsevol d'estos casos, s'exigirà que es tracte de convocatòries a càrrec de crèdits de la mateixa secció pressupostària, i que la circumstància que determine l'increment quede degudament certificada per l'òrgan responsable de la instrucció del procediment.   
2a. Haver-se incrementat l'import del crèdit pressupostari disponible a conseqüència d'una generació, una ampliació o una incorporació de crèdit.  
3. L'efectivitat de la quantia addicional exigirà la declaració prèvia de la Direcció General d'Indústria de la disponibilitat de crèdit a conseqüència de les circumstàncies assenyalades abans; la publicació prèvia dels crèdits disponibles addicionals en el Diari Oficial de la Generalitat Valenciana, sense que esta publicació supose l'obertura de termini per a presentar noves sol·licituds, i, si és el cas, l'aprovació prèvia de la modificació pressupostària procedent en un moment anterior a la resolució de concessió de la subvenció.  
4. Sense perjuí del que es disposa en els apartats anteriors, i de conformitat amb el punt 6 de l'article 11 del mencionat Decret 77/2019, amb posterioritat a la resolució de concessió de les subvencions, es podrà dictar una resolució complementària de concessió, que incloga sol·licituds que, fins i tot complits tots els requisits, no hagen sigut beneficiàries per esgotament del crèdit disponible, en el cas que es produïsquen augments eventuals sobrevinguts en este.  
  
Tercer. Entitats beneficiàries  
1. Podran ser beneficiàries d'estes ajudes les entitats de gestió i modernització d'àrees industrials, les entitats urbanístiques de conservació, les agrupacions d'interés urbanístic, les associacions empresarials, així com altres entitats amb personalitat jurídica pròpia i diferenciada, que agrupen persones titulars d'immobles en sòl industrial, i que acrediten que en 2024 gestionen àrees industrials de la Comunitat Valenciana. De conformitat amb l'article 2.2 de la Llei 14/2018, de 5 de juny, de gestió, modernització i promoció de les àrees industrials de la Comunitat Valenciana, es considerarà com a àrea industrial cada un dels àmbits territorials sense solució de continuïtat de sòl urbà d'un municipi per als quals la seua ordenació urbanística establisca l'ús industrial com a dominant. Excepcionalment, i a sol·licitud dels municipis interessats, es podrà considerar com a àrea industrial l'agrupació de terrenys continus de sòl urbà de més d'un municipi, l'ús dominant del qual siga industrial.  
  
2. Cada entitat només podrà presentar una sol·licitud d'ajuda. En cas que la mateixa entitat presente més d'una sol·licitud, s'admetrà únicament l'última sol·licitud que tinga entrada en la seu electrònica de la Generalitat, dins del termini establit.  
3. Les sol·licituds que no acrediten clarament que són una entitat gestora del tipus de les abans descrites, seran inadmeses i excloses de la seua avaluació, sense necessitat que l'Administració requerisca prèviament a l'entitat sol·licitant l'esmena de tal defecte.   
4. No podran obtindre la condició de beneficiàries les entitats sol·licitants en què concórrega alguna de les circumstàncies que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
  
Quart. Obligacions de les entitats beneficiàries  
1. Les entitats beneficiàries d'estes ajudes hauran de complir totes les obligacions establides en les bases reguladores i en esta convocatòria.   
2. En qualsevol moment de la vigència de l'expedient, les entitats sol·licitants hauran d'actualitzar la documentació presentada que haja tingut alguna modificació. Especialment, hauran de comunicar altres ajudes públiques per als mateixos costos, així com els canvis en la representació, la raó social o l'adreça de correu electrònic de l'entitat quan es produïsquen. Esta comunicació haurà de fer-se utilitzant el tràmit d'estes ajudes, al qual s'accedix a través de l'enllaç següent:  
  
https://www.gva.es/va/inicio/procedimientos'id\_proc=18519  
  
3. Es consideraran correctament practicades les notificacions anteriors a la data de comunicació d'estes variacions a l'Administració que s'hagen adreçat a la persona representant i s'hagen comunicat a l'adreça de correu electrònic que figure en l'apartat C - Notificacions de la sol·licitud.  
  
Quint. Actuacions subvencionables  
1. Només podran subvencionar-se les següents actuacions desenvolupades per entitats gestores d'àrees industrials que impulsen la modernització i la millora de la gestió d'estes infraestructures de la Comunitat Valenciana:  
a) Actuacions per a l'adequada gestió d'una àrea industrial per part d'una entitat de gestió i modernització, constituïda i registrada com a tal; tot això, d'acord amb el que disposa la Llei 14/2018, de 5 de juny, de la Generalitat, de gestió, modernització i promoció de les àrees industrials de la Comunitat Valenciana.  
b) La presentació davant de l'ajuntament corresponent de la sol·licitud de constitució d'una entitat de gestió i modernització de l'àrea industrial, d'acord amb el que disposa l'article 7 de l'esmentada Llei 14/2018, de 5 de juny.  
c) La presentació davant de l'ajuntament corresponent d'un pla de mobilitat sostenible o d'un pla de seguretat i emergència per a l'àrea industrial, així com la revisió, actualització o millora d'aquest últim, passat un mínim de 3 anys des de la presentació a l'ajuntament d'un pla anterior.  
d) L'elaboració de projectes per a millorar l'eficiència energètica en àrees industrials de la Comunitat Valenciana.  
e) L'elaboració de projectes per a impulsar l'economia circular en àrees industrials de la Comunitat Valenciana.  
f) La realització d'actuacions per a la promoció de la seguretat industrial entre les empreses de l'àrea industrial.  
2. No s'establix pressupost mínim subvencionable.  
3. No seran subvencionables les actuacions que suposen una ajuda directa o un avantatge econòmic manifest per a empreses concretes i individualitzades, que puga falsejar la competència entre els estats membres de la UE, ni aquelles que consistisquen en una activitat econòmica de l'entitat sol·licitant, entenent-se per activitat econòmica tota aquella per la qual l'entitat perceba una retribució de mercat.  
  
  
Sext. Termini de realització de les actuacions subvencionables  
Només seran subvencionables les actuacions anteriors desenvolupades entre l'1 de gener i el 29 de novembre de 2024.   
  
Sèptim. Gastos subvencionables   
1. Tindran la consideració de gastos subvencionables els que satisfacen el que s'establix en l'article 31 de la Llei 38/2003, de 17 de novembre, general de subvencions, que hagen sigut efectivament pagats entre l'1 de gener i el 29 de novembre de 2024, i s'enquadren en alguna de les categories següents, segons el tipus d'actuació, aplicant-se els límits de gasto subvencionable, percentatges d'ajuda i import màxim d'ajuda establits en el resolc octau:  
a) En les actuacions per a l'adequada gestió d'una àrea industrial per part d'una entitat de gestió i modernització, legalment constituïda, seran subvencionables els següents costos pagats per l'entitat, una vegada ja constituïda:  
1r. Els costos registrals que siguen necessaris per a la inscripció de la constitució de l'entitat i per a la diligència del llibre d'actes de l'assemblea general en els corresponents registres de la propietat, d'acord amb el que exigixen els articles 13.4, 21.4, 24.4 i la disposició addicional sèptima de la Llei 14/2018.  
2n. Els costos de creació de nous portals web de l'entitat que complisquen tots els requisits de publicació de contingut que establixen els articles 13.5, 15.5, 16.2 i 18.2 de la Llei 14/2018.  
3r. Els costos d'adquisició, adaptació i/o pagament per ús d'aplicacions i programari específic per a la gestió de l'àrea industrial, inclosos aplicacions i programari CRM i ERP.  
4t. Els costos de creació d'imatge corporativa, cartelleria i accions de difusió de l'entitat.  
5t. Els costos de la contractació externa o laboral de la persona, empresa o entitat que duga a terme les funcions de la gerència de l'entitat de gestió i modernització, en centres de treball de la Comunitat Valenciana.   
b) En la presentació davant de l'ajuntament corresponent de la sol·licitud de constitució d'una entitat de gestió i modernització de l'àrea industrial, seran subvencionables els gastos en què s'incórrega per a l'obtenció de les notes simples registrals o documents substitutius exigits en la lletra e de l'article 7 de la Llei 14/2018, i els gastos d'assessorament jurídic per a la presentació de la sol·licitud de constitució.  
c) En la presentació davant de l'ajuntament corresponent d'un pla de mobilitat sostenible o d'un pla de seguretat i emergència per a l'àrea industrial, així com la revisió, actualització o millora d'este últim passat un mínim 3 anys des de la seua presentació a l'ajuntament, seran subvencionables els gastos de contractació de servicis tècnics, consultoria o professionals externs que siguen necessaris per a l'elaboració dels plans, així com els costos de personal laboral propi empleat en centres de treball de la Comunitat Valenciana, en la mesura que s'acredite la seua participació en el projecte.  
d) En la realització de projectes que promoguen la seguretat industrial, i en l'elaboració de projectes que milloren l'eficiència energètica o impulsen l'economia circular en àrees industrials de la Comunitat Valenciana, seran subvencionables els gastos de contractació de servicis tècnics, consultoria o professionals externs que siguen necessaris per a la realització del projecte, així com els costos de personal laboral propi empleat en centres de treball de la Comunitat Valenciana, en la mesura que s'acredite la seua participació en el projecte.  
e) En tots els casos de les lletres anteriors, els gastos de l'auditoria per a l'elaboració de l'informe de revisió de la documentació justificativa de la subvenció per part d'una empresa auditora externa, inscrita en el Registre oficial d'auditors de comptes, fins a un import màxim de sis-cents euros, sense comptar l'IVA. No obstant això, este gasto no serà subvencionable en el cas que l'entitat beneficiària estiga obligada a auditar els seus comptes anuals.   
2. Són aplicables als conceptes de gasto subvencionable les regles següents:  
a) Només es podran considerar subvencionables aquells gastos que, de manera indubtable, tinguen relació amb el projecte i responguen a la naturalesa de l'actuació per subvencionar i resulten estrictament necessaris, sobre la base de la descripció de les actuacions aportades en la memòria descriptiva; no s'admeten costos com ara servici d'àpats, begudes, cafés, esmorzars, decoració, regals o similars. S'exclouen expressament els gastos corrents, els consums de material i subministraments, els lloguers de locals o oficines, els gastos d'inversió i, en general, tots els costos que són anualment repetitius o habituals de l'entitat o associació, especialment manteniment, actualització, millora o posicionament dels webs o les xarxes socials pròpies de l'entitat sol·licitant. Tampoc seran admissibles els costos d'assessoraments jurídics o tècnics habituals en les actuacions de l'entitat o associació.  
b) Només seran subvencionables els gastos que s'acredite que han sigut efectivament pagats entre l'1 de gener i el 29 de novembre de 2024.  
c) Els costos hauran de tindre un nivell de desglossament suficient en la memòria per a valorar-ne l'adequació a l'activitat a la qual s'associen i coincidir exactament amb les factures o costos detallats en el model normalitzat de la taula de costos estimats. Els costos inclosos en la taula de costos estimats que no s'identifiquen clarament en la descripció de les actuacions de la memòria no seran admesos. Els conceptes amb un desglossament deficient podran ser considerats com a no subvencionables sense necessitat de requeriment previ d'esmena.  
d) Els gastos subvencionables es dirigiran al desenvolupament d'activitats no econòmiques d'estes entitats, de manera que no suposen avantatges econòmics directes a les empreses o que puguen falsejar la lliure competència en l'àmbit europeu. No seran subvencionables els gastos que s'hagen repercutit en les empreses beneficiades per l'actuació subvencionable, llevat que el que repercutix siga la part dels gastos no subvencionades, i l'entitat sol·licitant haurà de presentar una declaració responsable en este sentit. La repercussió a les empreses participants en l'activitat no econòmica subvencionada, del percentatge del cost no subvencionat, no podrà suposar un benefici econòmic per a l'entitat.  
  
e) Les subvencions seran compatibles amb altres subvencions públiques o ingressos privats per als mateixos costos subvencionables, procedents de qualsevol administració, o de qualsevol ens públic o privat, sempre que la suma total de les subvencions, ajudes, recursos o ingressos rebuts per a la mateixa finalitat no supere el cost final de l'activitat subvencionada.  
f) No s'acceptaran operacions amb persones o entitats vinculades a l'entitat beneficiària, entenent-se com a tals aquelles en les quals concórrega alguna de les circumstàncies indicades en el punt 2 de l'article 68 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
g) Quan l'import de contractació d'un servici extern supere les quanties establides en la legislació vigent de contractació per al contracte menor, l'entitat beneficiària haurà de disposar, almenys, de tres ofertes d'empreses proveïdores diferents, formulades amb caràcter previ a la contracció del compromís per a la realització del servici. L'elecció entre les ofertes presentades s'haurà de fer d'acord amb criteris d'eficiència i economia, i quan no recaiga en la proposta econòmicament més avantatjosa, s'haurà de justificar expressament l'elecció menys econòmica en una declaració responsable. No obstant això, no serà necessari disposar de tres ofertes diferents quan s'acredite davant de l'empresa auditora que el gasto s'ha contractat en ferm amb anterioritat a la publicació de la concessió de l'ajuda, o quan, per les característiques especials del servici, es justifique, en una declaració responsable, que no hi ha en el mercat prou empreses que el presten. Les dos declaracions responsables, si és el cas, s'hauran de presentar davant de l'empresa auditora per a ser comprovades. En cas que no s'acredite prou que es va fer la contractació en ferm prèviament a la concessió de l'ajuda, o que les característiques especials del servici fan que no hi haja almenys tres empreses que el presten, es considerarà eixe contracte íntegrament com a gasto no subvencionable.  
  
h) En cap cas es consideraran gastos subvencionables els impostos indirectes quan siguen susceptibles de recuperació o compensació per l'entitat beneficiària.  
i) En les actuacions en què siguen admesos els costos de personal amb contracte laboral de l'entitat emprat en centres de la Comunitat Valenciana, només es tindran en compte les retribucions brutes en nòmina i quotes de la Seguretat Social a càrrec de l'entitat pagades en la data de la justificació, i en el percentatge de temps que es justifique es puga imputar al desenvolupament de les actuacions subvencionables. La quantitat màxima subvencionable de retribució mensual bruta en nòmina que es tindrà en compte per a calcular la subvenció és de 4.500 euros, incloent-hi la part proporcional de pagues extraordinàries i altres retribucions.  
j) Els costos subvencionats per la present convocatòria hauran d'haver sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
k) Les despeses subvencionables han de limitar-se a les necessàries per a l'execució del projecte subvencionat, especialment en les despeses de personal i contractació externa de la gerència de les entitats beneficiàries, en la mesura que s'acredite la seua participació en el projecte, de conformitat amb l'article 19 de les bases reguladores.  
3. La justificació a l'empresa auditora dels gastos subvencionables s'haurà de fer mitjançant la presentació de les factures o els documents comptables de valor probatori equivalent amb validesa en el tràfic jurídic mercantil o amb eficàcia administrativa i l'acreditació del pagament. L'acreditació del pagament s'haurà de fer amb la documentació següent:  
a) Transferència bancària: còpia del resguard de la transferència en el qual figure el número de factura o, en defecte d'això, el concepte abonat i la còpia del càrrec en compte corresponent.  
a) Xecs i pagarés: còpia del xec o pagaré firmat i còpia de l'extracte bancari del càrrec en compte corresponent. No s'admeten xecs al portador.  
b) Efectes o altres instruments mercantils com el confirming, el factoring o el descompte i avançament bancari sempre que el cobrament de l'empresa proveïdora estiga garantit: còpia del document o contracte i l'acreditació del pagament a l'empresa proveïdora per l'entitat que l'haguera realitzat.  
Per a acreditar les despeses de personal propi de l'entitat, la beneficiària haurà de presentar, en la fase de justificació, a l'empresa auditora un certificat de la persona responsable de personal de l'entitat sobre la imputació d'hores per persona treballadora per a cada actuació i la seua concordança amb el compte justificatiu i la memòria tecnicoeconòmica de les actuacions corresponents. Així mateix, haurà d'acreditar el pagament de l'import total de les nòmines i Seguretat Social a càrrec de l'entitat respecte del personal propi vinculat a les actuacions subvencionades, amb nòmines i rebuts de liquidació de cotitzacions.  
No s'admetran pagaments en efectiu ni pagaments per finestreta d'entitats de crèdit, excepte en el cas del pagament al Registre de la Propietat. En este cas, el pagament en efectiu o per finestreta l'haurà de justificar adequadament l'entitat pagadora davant de l'empresa auditora, amb documents de prou validesa en el tràfic jurídic mercantil, i ha de constar expressament en l'informe d'auditoria. Es considerarà efectivament pagat el gasto, a l'efecte de la consideració com a subvencionable, amb la cessió del dret de cobrament de la subvenció a favor de les empreses o entitats creditores per raó del gasto fet. La justificació a l'empresa auditora d'esta cessió s'haurà de fer presentant-li l'original del document públic o privat en què s'instrumente la cessió del dret de cobrament de la subvenció i, en el cas que les parts actuen a través de representants, els títols d'apoderament en què es verifique la capacitat de les parts firmants de l'acord de cessió per a fer este negoci jurídic. L'informe de l'empresa auditora haurà de fer constar expressament la comprovació d'esta capacitat i adjuntar una còpia íntegra del document de la cessió.  
  
  
Octau. Quantia de l'ajuda  
1. En les actuacions per a l'adequada gestió d'una àrea industrial per part d'una entitat de gestió i modernització ja constituïda, l'ajuda consistirà en una subvenció del:  
a) 100 % dels costos pagats al Registre de la Propietat per a la inscripció de la constitució de l'entitat i per a la diligència del llibre d'actes, amb un límit màxim de costos subvencionables de 6.000 euros, impostos exclosos.  
b) 90 % dels costos de creació de nous portals web de l'entitat, amb un límit màxim de costos per considerar de 4.000 euros, impostos exclosos.  
c) 75 % dels costos d'aplicacions i programari de gestió, amb un límit màxim de costos subvencionat de 4.000 euros, impostos exclosos.  
  
d) 50 % dels costos d'imatge corporativa i difusió, amb un límit màxim de costos subvencionat de 4.000 euros, impostos exclosos.  
e) 50 % dels costos de contractació externa d'empreses o entitats, impostos exclosos, o costos laborals (retribucions brutes en nòmina i quotes de la Seguretat Social a càrrec de l'entitat), de la persona, que realitzen les funcions de la gerència de l'entitat de gestió i modernització, en centres de treball de la Comunitat Valenciana, amb un límit màxim de costos subvencionables de 15.000 euros. La quantitat màxima subvencionable de retribució mensual bruta en nòmina que es podrà tindre en compte per a calcular la subvenció dels costos laborals és de 4.500 euros, incloent-hi la part proporcional de pagues extraordinàries i altres retribucions.  
  
2. En l'actuació consistent en la presentació davant de l'ajuntament de la sol·licitud de constitució d'una entitat de gestió i modernització, l'ajuda consistirà en una subvenció del:  
a) 100 % dels costos pagats al Registre de la Propietat per a l'obtenció de les certificacions o documents substitutius exigits en la lletra e de l'article 7 de la Llei 14/2018, amb un límit màxim de costos per considerar de 15.000 euros, impostos exclosos.  
b) 50 % dels gastos d'assessorament jurídic per a la presentació de la sol·licitud de constitució d'una entitat de gestió i modernització de l'àrea industrial, amb un límit màxim de costos per considerar de 6.000 euros, impostos exclosos.  
3. En l'actuació consistent en la presentació davant dels ajuntaments corresponents d'un pla de mobilitat sostenible o d'un pla de seguretat i emergència, així com la revisió, l'actualització o la millora d'aquest últim passat un mínim 3 anys des de la seua presentació a l'ajuntament, per a l'àrea industrial, l'ajuda consistirà en una subvenció del 75 % dels gastos que siguen considerats subvencionables.  
  
4. En l'actuació consistent en l'elaboració de projectes que milloren la sostenibilitat energètica o impulsen l'economia circular en àrees industrials, l'ajuda consistirà en una subvenció del 75 % dels gastos que siguen considerats subvencionables.  
5. En l'actuació consistent en la promoció de la seguretat industrial en l'àrea industrial, l'ajuda consistirà en una subvenció del 100 % dels gastos que siguen considerats subvencionables.  
6. En relació amb els gastos d'auditoria per a l'elaboració de l'informe de revisió de la documentació justificativa de la subvenció per una empresa auditora externa, inscrita en el Registre oficial d'auditors de comptes, l'ajuda consistirà en una subvenció del 100 % dels gastos que siguen considerats subvencionables.  
7. S'establix un import màxim d'ajuda per sol·licitud de 30.000 euros.   
  
Nové. Presentació de sol·licituds, declaracions responsables i documentació annexa  
1. La presentació de les sol·licituds, les declaracions responsables i la documentació annexa per a l'obtenció de les ajudes s'haurà de fer obligatòriament a través del tràmit telemàtic dissenyat per a estes ajudes. No obstant això, si, malgrat estar obligades a presentar electrònicament la sol·licitud, alguna entitat la presenta presencialment, l'administració instructora li requerirà que rectifique este defecte a través de la presentació electrònica en el termini de 10 dies i es considerarà com a data de la sol·licitud aquella en què es faça la presentació telemàtica, per la qual cosa si esta presentació es produïx després del termini establit en el punt dècim, la sol·licitud serà inadmesa per extemporània.  
  
2. Les entitats podran buscar el tràmit telemàtic específic en el catàleg de servicis públics interactius de la Generalitat a través de l'enllaç https://sede.gva.es, o accedir-hi directament en l'apartat d'ajudes en matèria d'indústria de la Conselleria d'Innovació, Indústria, Comerç i Turisme, a través d'un dels enllaços següents:   
  
- https://www.gva.es/va/inicio/procedimientos'id\_proc=18003   
- https://portalindustria.gva.es/va/ajudes-convocatories  
Les entitats sol·licitants trobaran les instruccions per a omplir electrònicament la sol·licitud general de subvenció en el web https://cindi.gva.es/va/tramitacion-telematica en l'enllaç «Instruccions».  
  
3. Tant la sol·licitud com les declaracions responsables que cal presentar les haurà de firmar electrònicament l'entitat utilitzant el seu certificat de persona jurídica, un certificat electrònic de representació de persona jurídica emés per qualsevol de les entitats admeses pel portal electrònic de la Generalitat o un certificat digital de la persona representant de l'entitat que conste en el Registre de representants de la Generalitat, de l'Administració general de l'Estat (Apodera) o de qualsevol altre òrgan o administració. En estos últims dos supòsits s'haurà d'acompanyar certificació de la condició de representant emés per l'Administració o òrgan que gestiona el registre d'apoderament.  
  
4. Les sol·licituds s'han de formalitzar electrònicament en model normalitzat, a través del tràmit telemàtic indicat, i s'hi hauran d'incloure expressament les declaracions següents:  
a) Dades de domiciliació bancària, que, en tot cas, s'han d'indicar en l'apartat «Dades bancàries» del formulari web de sol·licitud general de subvenció del tràmit telemàtic. Només en el cas que no s'hagen presentat estes dades de domiciliació bancària amb anterioritat davant de la Generalitat Valenciana, o si amb posterioritat eixes dades han experimentat qualsevol variació, a més, s'haurà de fer el tràmit telemàtic denominat «Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat». El tràmit mencionat està disponible en l'enllaç següent:  
https://www.gva.es/va/inicio/procedimientos'id\_proc=G22648  
b) Declaració responsable de totes les ajudes obtingudes per l'entitat per als mateixos costos presentats per a esta subvenció, a fi de comprovar que complix el que establix el resolc sèptim, apartat segon, lletra e d'esta convocatòria.  
c) Declaració responsable que l'entitat no està incursa en alguna de les prohibicions per a obtindre la condició de beneficiària, establides en l'article 13, apartats 2 i 3 de la Llei 38/2003, de 17 de novembre, general de subvencions.  
5. En cas que l'entitat sol·licitant denegue expressament en la sol·licitud l'autorització a la Direcció General d'Indústria perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, en els termes previstos en els articles 18 i 19 del Reial decret 887/2006, de 21 juliol, pel qual s'aprova el Reglament de la Llei 38/2003, de 17 de novembre, general de subvencions, haurà d'aportar juntament amb la sol·licitud les certificacions que s'indiquen a continuació:  
  
a) De l'Agència Estatal d'Administració Tributària, el certificat en vigor que acredite que l'entitat es troba al corrent de les seues obligacions tributàries.  
b) De la Tresoreria General de la Seguretat Social, el certificat en vigor acreditatiu del fet que l'entitat es troba al corrent en el compliment de les seues obligacions amb la Seguretat Social.  
c) De l'Agència Tributària Valenciana, el certificat en vigor acreditatiu que l'entitat no té deutes de naturalesa tributària amb la Generalitat.  
Les certificacions expedides per les administracions tributàries i per la Seguretat Social tindran una validesa de sis mesos des de la data d'expedició, d'acord amb el que establix l'article 23.3 del Reial decret 887/2006, pel qual s'aprova el Reglament de la Llei 38/2003, de 17 de novembre, general de subvencions. La Direcció General d'Indústria podrà requerir l'entitat si la informació obtinguda presenta alguna incidència.  
6. Adjunts a la sol·licitud amb les declaracions omplides i, si és el cas, a les certificacions anteriors, cal acompanyar necessàriament els documents següents:  
a) Model normalitzat de declaracions responsables i resum de dades bàsiques de les actuacions, que ha de contindre degudament omplides les declaracions responsables de les dades o circumstàncies següents:  
  
I. Criteris de preferència per als casos d'empat de puntuació d'acord amb el que s'establix en l'annex III d'esta resolució, quan concórreguen en l'entitat sol·licitant. La falta d'ompliment d'algun d'estos apartats s'entendrà com que l'entitat sol·licitant no reunix estos criteris de desempat, sense que calga cap requeriment d'esmena per part de la Direcció General d'Indústria.  
II. Resum dels gastos subvencionables, respectant, en tot cas, els límits establits en el resolc sèptim.  
III. Que l'entitat disposa de les autoritzacions administratives preceptives, es troba inscrita en els registres públics pertinents i complix els requisits exigits per les disposicions que els són aplicables i que es troben al corrent en el compliment de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
IV. Declaració responsable que l'entitat no realitza activitats econòmiques o, en cas que duga a terme activitats econòmiques junt amb activitats pròpies de la beneficiària de caràcter no econòmic, declaració que distingix amb claredat entre les dos classes d'activitats, separant clarament el seu finançament i portant la comptabilitat separada o el codi comptable adequat per als gastos objecte de subvenció, de manera que no repercutisquen sobre les activitats econòmiques d'esta.  
  
b) Acta de constitució de l'entitat sol·licitant i dels estatuts vigents o, si és el cas, declaració de vigència degudament firmada.  
c) Certificat, emés amb una antelació màxima a la sol·licitud de subvenció d'un mes, en el qual s'acredite la situació de l'entitat i la vigència de la seua inscripció en el registre corresponent, llevat que siga en el Registre autonòmic d'entitats de gestió i modernització d'àrees industrials, la inscripció de les quals les comprovarà directament l'òrgan instructor.  
d) Actes i principals acords adoptats per l'assemblea general anual de l'entitat sol·licitant en els exercicis 2021, 2022 i 2023.  
e) Model normalitzat d'una memòria descriptiva de l'actuació per al qual se sol·licita l'ajuda, que haurà de contindre almenys els apartats, les descripcions, les dades i les justificacions establits en l'annex I d'esta convocatòria. Esta memòria serà l'únic referent per a aplicar els criteris de valoració, per la qual cosa l'absència o l'ompliment incomplet o deficient d'esta, així com una difícil comprensió, generarà una menysvaloració del projecte o, fins i tot, podrà suposar una denegació de la sol·licitud, sense necessitat de requeriment per part de la Direcció General d'Indústria per a millorar-la o omplir-la degudament.  
  
f) Model normalitzat de la taula de costos estimats, en el qual es detalle el règim d'IVA al qual està subjecta l'entitat sol·licitant i el desglossament del pressupost subvencionable.  
g) En els casos de no subjecció o exempció, total o parcial, de l'IVA, així com en els supòsits en què l'entitat aplique una prorrata de l'IVA, s'haurà d'aportar, juntament amb la sol·licitud, qualsevol certificat o documentació que acredite estes circumstàncies, i es considerarà, en cas que no se n'aporte, que l'import de l'IVA suportat no serà subvencionable. Esta situació respecte a l'IVA, a més, s'haurà d'explicar adequadament en el compte justificatiu i reflectir-se expressament en l'informe d'auditoria.  
7. L'òrgan competent per a instruir i resoldre l'expedient podrà requerir a l'entitat sol·licitant, en qualsevol moment, altres dades, documents i informes complementaris que siguen necessaris per a la resolució de l'expedient.  
  
Dècim. Termini de presentació de sol·licituds  
1. El termini de presentació de sol·licituds serà des del 23 d'abril fins al 14 de maig de 2024, tots dos dies inclosos. Només seran admeses les sol·licituds que hagen sigut gravades en el registre electrònic de la Generalitat fins a les 23.59:59 hores de l'últim dia del termini de presentació (hora oficial peninsular espanyola).  
2. L'avaluació de les sol·licituds es farà exclusivament sobre la informació aportada en la memòria durant el període d'admissió de sol·licituds i no s'admetran millores, addicions o substitucions de les memòries, ni de la informació aportada juntament amb estes, posteriors al venciment de termini màxim de presentació, per tractar-se de procediments de concessió en concurrència competitiva. Per este mateix motiu, la falta de presentació de la memòria descriptiva dins del període d'admissió de sol·licituds no serà un defecte corregible, per la qual cosa no es requerirà les entitats sol·licitants per a l'esmena, l'aportació o la millora, i s'acordarà d'ofici la inadmissió de la sol·licitud per impossibilitat d'avaluació de l'expedient.  
  
Onzé. Esmena de sol·licituds  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'acompanye la documentació que, d'acord amb esta resolució, resulte exigible o es considere necessària per a resoldre-ho, es requerirà a l'entitat que, en el termini de 10 dies hàbils, n'esmene la falta o hi adjunte els documents requerits, amb indicació que, si no ho fa, es considerarà que desistix de la seua petició, després d'una resolució que haurà de ser dictada en els termes previstos en la legislació bàsica mencionada. L'aportació de la documentació corresponent s'efectuarà mitjançant el tràmit d'estes ajudes, al qual s'accedix a través de l'enllaç següent:  
https://www.gva.es/va/inicio/procedimientos'id\_proc=18680  
2. La notificació electrònica dels actes administratius produirà efectes jurídics, ja que esta via és obligatòria per a les persones jurídiques. De conformitat amb l'article 43 de la Llei 39/2015, d'1 d'octubre, del procediment administratiu comú de les administracions públiques, i amb l'article 54 del Decret 220/2014, la pràctica de la notificació electrònica es farà, amb caràcter general, per compareixença electrònica, de la manera següent:  
a) L'entitat sol·licitant o la persona representant, degudament registrada, podrà accedir al contingut de l'actuació administrativa corresponent a través de la seu electrònica de la Generalitat. Prèviament, s'enviarà un avís de notificació de caràcter informatiu per correu electrònic a l'adreça facilitada en la sol·licitud, que li comunicarà l'existència d'una notificació, així com la pàgina web a la qual cal accedir per a obtindre-la.  
a) Este avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de posada a disposició de la notificació sense que s'hi accedisca, això equivaldrà al rebuig de la notificació a l'efecte previst en la normativa legal vigent, llevat que d'ofici o a instàncies de la destinatària es comprove la impossibilitat tècnica o material de l'accés.  
b) La notificació contindrà la identificació de l'òrgan administratiu que efectua la notificació, la referència al tipus de document que es notifica, el número d'expedient al qual es referix, i la data i el registre d'eixida.  
c) Si l'entitat accepta la notificació en el termini atorgat, podrà accedir als documents que en són objecte, que també tindran format per a impressió.  
d) Es deixarà constància de l'acceptació o el rebuig de la notificació electrònica en el termini atorgat en l'expedient administratiu, fet que produirà els efectes que preveu la Llei 39/2015, d'1 d'octubre, del procediment administratiu comú de les administracions públiques.  
  
Dotzé. Criteris de valoració de les sol·licituds  
1. El procediment de concessió de la subvenció es tramitarà en règim de concurrència competitiva, que es durà a terme mitjançant la comparació de totes les sol·licituds admeses segons els criteris, les puntuacions, les regles, els llindars mínims i els criteris de desempat indicats en els annexos I, II i III d'esta resolució i s'establirà una priorització entre les que hagen obtingut la puntuació mínima 50 punts sobre un total de 100 punts i sense que la llista prioritzada puga superar, en cap cas, el crèdit pressupostaris disponible de la convocatòria.  
2. No obstant el que s'ha dit anteriorment, quan l'import de la subvenció proposat per la comissió d'avaluació per a una entitat siga inferior a l'ajuda sol·licitada per esta, amb motiu d'insuficiència de crèdit pressupostari, es podrà instar la sol·licitant a la reformulació de la sol·licitud per a ajustar els compromisos i les condicions a la subvenció atorgable. Una vegada que l'entitat accepte la reformulació, es remetrà a l'òrgan competent perquè dicte la resolució. En tot cas, la reformulació de sol·licituds haurà de respectar l'objectiu, les condicions i la finalitat de la subvenció, així com els criteris de valoració establits.  
  
3. En cas que el crèdit consignat en la convocatòria siga suficient, atés el nombre de sol·licituds una vegada finalitzat el termini de presentació, no serà necessari fixar orde de prelació entre les sol·licituds que reunisquen els requisits establits en la convocatòria.  
  
Tretzé. Comissió d'avaluació  
De conformitat amb el que disposa l'art. 24.4 de les bases reguladores, es constituirà una comissió d'avaluació que elevarà a la persona titular de la Direcció General d'Indústria les corresponents propostes de concessió d'ajudes, amb determinació de les seues quanties, denegació d'ajudes, així com, si és el cas, desistiment i inadmissió de sol·licituds, amb menció expressa dels motius concurrents en cada cas.   
  
  
Catorzé. Resolució de concessió  
1.Es delega en la Direcció General d'Indústria la resolució estimatòria o desestimatòria de les sol·licituds d'estes ajudes, així com la inadmissió de les sol·licituds que no reunisquen els requisits necessaris i el desistiment d'estes per no esmenar-se adequadament en el termini concedit o altres motius.   
2. El termini màxim per a resoldre i notificar la resolució serà de sis mesos, a comptar de la finalització del termini de presentació de sol·licituds establit en esta convocatòria.  
3. Transcorregut el termini abans mencionat sense que s'haja notificat cap resolució expressa, les entitats sol·licitants podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
4. En aplicació de l'article 45.1.b de la Llei 39/2015, d'1 d'octubre, del procediment administratiu comú de les administracions públiques, la resolució del procediment de concessió, que posarà fi a la via administrativa, es notificarà a les entitats interessades mitjançant la publicació en el Diari Oficial de la Generalitat Valenciana. També es publicarà en la pàgina web de la Conselleria d'Innovació, Indústria, Comerç i Turisme, i es remetrà a la Base de dades nacional de subvencions, en compliment del que establix sobre publicitat de subvencions la Llei 38/2003, de 17 de novembre, general de subvencions.  
  
  
Quinzé. Resolució d'incidències i supòsits de modificació de la subvenció  
1. Es delega en la Direcció General d'Indústria les resolucions previstes en l'article 27 de les bases reguladores.   
2. L'entitat beneficiària haurà de dur a terme el projecte objecte de subvenció en la forma que es descriu en la sol·licitud i en la memòria corresponent, i de manera que es complisca la finalitat de l'ajuda, respectant els gastos indicats en la memòria descriptiva, la taula de costos i pels imports que s'hi especifiquen. Si, durant l'execució del projecte, es produïxen circumstàncies que modifiquen el desenvolupament previst, l'entitat beneficiària haurà de sol·licitar electrònicament a la direcció general amb competències en matèria d'indústria, l'autorització de les modificacions del projecte, que s'entendrà concedida en cas de no notificar-se la resolució en el termini d'un mes des de la sol·licitud.   
  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No serà admesa cap modificació de l'actuació subvencionada que comprometa el fi per al qual es va concedir l'ajuda o quan, com a resultat d'esta modificació, la valoració del projecte haja resultat inferior. Només per circumstàncies extraordinàries, es podran autoritzar expressament modificacions degudament justificades, el resultat de les quals reduïsca més del 50 % l'import del pressupost aprovat del projecte inicial.   
  
4. L'entitat sol·licitant haurà de comunicar immediatament l'obtenció concurrent d'altres subvencions o ajudes atorgades per altres administracions o ens públics per als mateixos costos subvencionables, i això pot donar lloc a la modificació de la resolució de concessió o, si és el cas, a la pèrdua del dret al cobrament total o parcial de la subvenció.  
  
  
Setzé. Justificació i pagament de les ajudes  
1. Les entitats beneficiàries hauran de presentar la documentació justificativa fins al 29 de novembre de 2024 mitjançant el tràmit telemàtic que es concretarà en la resolució de concessió d'ajudes.   
2. La documentació justificativa que caldrà presentar és la següent:  
  
a) Model normalitzat de memòria justificativa, que inclourà, en tot cas, el detall d'altres ajudes públiques i suports o ingressos privats per als mateixos costos subvencionats.  
b) Model normalitzat de taula de costos realitzats i efectivament pagats amb motiu del projecte subvencionat, que es considerarà com a compte justificatiu, i haurà d'estar firmat electrònicament per la beneficiària i, si és el cas, per l'empresa auditora de comptes.  
c) Model normalitzat de l'informe d'empresa auditora de comptes, degudament omplit en tots els apartats i firmat electrònicament per esta.  
  
d) Només en cas que la beneficiària haja denegat expressament l'autorització a la Direcció General d'Indústria perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, caldrà aportar les certificacions que s'indiquen en l'apartat quint del resolc nové d'esta resolució.  
3. La Direcció General d'Indústria podrà requerir la informació addicional que, en cada cas, estime necessària per a acreditar el compliment de les condicions imposades en la concessió de la subvenció.  
4. Després de la revisió de la documentació justificativa i la seua esmena, si és el cas, per part de l'entitat beneficiària, la Direcció General d'Indústria reconeixerà l'obligació i proposarà el pagament de la subvenció en l'import que corresponga amb càrrec a la línia S1461 del programa pressupostari 722A00, capítol VII, de l'exercici 2024.  
  
Desseté. Minoració i reintegrament de les ajudes.  
1. Serà procedent la minoració o revocació de les ajudes, amb pèrdua parcial o total del dret al cobrament de la subvenció i, si és el cas, el reintegrament de les ajudes concedides, amb reemborsament de les quantitats ja percebudes i l'exigència dels interessos de demora des del moment del pagament, en els supòsits en què les entitats beneficiàries incomplisquen les obligacions i els requisits que s'establixen en esta convocatòria i en les bases reguladores, especialment en els supòsits següents:  
a) Incompliment de la realització del projecte aprovat, de les condicions i requisits de la convocatòria o de la resolució de concessió.  
  
b) Incompliment dels fins per als quals es va concedir la subvenció.  
  
c) Nul·la o insuficient justificació de la subvenció dins del termini previst.  
d) Concessió amb posterioritat a la presentació de la sol·licitud d'altres ajudes públiques per als mateixos costos subvencionables, en el cas que se supere el total del cost de l'actuació.  
e) En els casos en què concórrega alguna de causes de reintegrament que establix l'article 37 de la Llei general de subvencions.  
f) Incompliment de la normativa ambiental i social recollida en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
g) Incompliment del compromís de transparència establit en el resolc dihuité, pel qual, de conformitat amb el que establix l'article 21 del Decret 118/2022, de 5 d'agost, del Consell, totes les entitats beneficiàries que perceben una subvenció per esta convocatòria, hauran d'informar d'esta, publicant en un apartat específic i d'accés permanent del seu portal web, l'import de la subvenció concedida, així com una referència genèrica de les finalitats per a les quals s'ha concedit l'ajuda; esta publicitat s'ha de mantindre durant 3 anys des de la data fi de justificació.   
h) El que es preveu en este apartat serà, igualment, aplicable, de conformitat amb l'article 29.5 de la Llei 38/2003, de 17 de novembre, general de subvencions, quan els incompliments s'hagen degut a l'actuació dels tercers subcontractats per la persona beneficiària.  
  
2. Quan, en la fase de justificació de la subvenció, l'import total admés com a subvencionable del pla d'actuacions subvencionat arribe almenys al 50 % del pressupost aprovat inicial o al 70 % del pressupost del pla modificat amb la prèvia autorització, la minoració es calcularà proporcionalment a la part del pla que no complix els fins, que no s'ha executat o que no s'ha justificat.  
3. En cas que l'entitat beneficiària justifique en qualsevol categoria de gasto un import inferior a l'aprovat en la concessió, es reduirà l'import de l'ajuda en la quantia corresponent. No obstant això, s'admetrà la compensació entre diferents costos admesos de col·laboracions externes de la mateixa o diferents actuacions; la compensació de costos entre els gastos de col·laboracions externes i els gastos de personal només s'admetrà en la justificació si esta s'ha autoritzat prèviament per part de la Direcció General d'Indústria, prèvia sol·licitud degudament motivada de l'entitat beneficiària.  
4. A l'efecte del que es disposa en els apartats anteriors, es considerarà en tot cas que s'ha produït un incompliment total, que comporta la revocació de la subvenció i, si és el cas, el reintegrament total de l'ajuda pagada, més els interessos de demora des del pagament de la subvenció, en els casos següents:  
a) Modificació no autoritzada d'alguna de les característiques essencials el pla d'actuació aprovat.  
b) Execució o justificació inferior al 50 % de l'import del pla aprovat inicial, o al 70 % del pla modificat prèvia autorització, llevat que, excepcionalment, es justifique adequadament que l'import executat i les actuacions efectivament realitzades satisfan prou els fins de la subvenció.  
c) Alteració substancial de les finalitats per a les quals es va concedir la subvenció.  
5. Es delega en la Direcció General d'Indústria la resolució per la qual s'acorde la minoració o el reintegrament de les ajudes, que s'haurà d'ajustar a les previsions que contenen la Llei general de subvencions, el reglament de desplegament d'esta i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. El pla de control al qual s'aculla esta convocatòria inclourà expressament, dins de les actuacions de comprovació material i com a part del control de qualitat, la verificació del compliment de la normativa social i ambiental i dels compromisos de transparència que s'hagueren establit i dels compromisos assumits per la persona beneficiària.  
  
  
Dihuité. Informació i publicitat  
De conformitat amb el que establix l'article 21 del Decret 118/2022, de 5 d'agost, del Consell, s'establix com a compromís de transparència que totes les entitats beneficiàries que perceben una subvenció per esta convocatòria hauran d'informar d'esta, publicant en un apartat específic del seu portal web, l'import de la subvenció concedida, així com una referència genèrica de les finalitats per a les quals s'ha concedit l'ajuda. La informació s'haurà de mantindre publicada en el portal web almenys durant tres anys comptats des de la data límit de justificació de les ajudes. Igualment, s'haurà d'informar del suport de la Conselleria en tot el material físic, gràfic, informàtic o audiovisual relacionat amb les actuacions subvencionades (carpetes, cartelleria, bàners en webs, notes de premsa, campanyes en xarxes socials, vídeos, pantalles enrotllables i estands, correus electrònics informatius, invitacions a participar en les actuacions, accions de difusió, informes o estudis entregables finals, etc.). El compliment d'estes obligacions de publicitat es justificarà davant de l'empresa auditora i el seu incompliment total o parcial es podrà considerar com a justificació insuficient de la subvenció, amb les conseqüències jurídiques establides en el resolc desseté d'esta resolució.   
  
  
Denové. Recursos  
Contra esta resolució, que posa fi a la via administrativa, es podrà interposar, potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant del mateix òrgan que l'ha dictada, en el termini d'un mes a comptar de l'endemà de la publicació en el Diari Oficial de la Generalitat Valenciana, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la publicació en el Diari Oficial de la Generalitat Valenciana, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.   
  
  
Vinté. Tractament de dades de caràcter personal  
1. La participació en esta convocatòria comportarà el tractament de dades de caràcter personal de les persones sol·licitants per part de la Conselleria d'Innovació, Indústria, Comerç i Turisme, que serà la responsable del tractament, el qual es farà amb la finalitat exclusiva d'atendre la sol·licitud presentada d'acord amb el que establix la convocatòria, les bases reguladores, la Llei 38/2003, de 17 de novembre, general de subvencions, i la normativa de desplegament d'esta, i, supletòriament, la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de les sol·licituds presentades per les empreses interessades o pels seus representants, i es podrà accedir en la següent adreça web al Registre d'activitats de tractament: https://cindi.gva.es/documents/435937481/849068039/RATGEN004.pdf  
3. Les persones sol·licitants tenen els drets següents:  
a) A sol·licitar l'accés a les seues dades personals, la rectificació o supressió d'estes, la limitació del seu tractament o a oposar-se a este; per a exercir els drets, haurà de presentar un escrit davant de la Subsecretaria de la Conselleria d'Innovació, Indústria, Comerç i Turisme. Haurà d'especificar quin d'estos drets sol·licita que li siga satisfet i, si no autoritza l'obtenció de dades d'identitat de l'entitat sol·licitant o, si és el cas, de la persona que actue com a representant legal, haurà d'aportar la corresponent documentació acreditativa de la identitat i representació. També es podran exercir els drets de manera telemàtica en l'enllaç següent:   
https://www.gva.es/va/inicio/procedimientos'id\_proc=G19970  
b) Reclamació davant de l'Agència Espanyola de Protecció de Dades.  
Si les persones interessades entenen que han resultat perjudicades pel tractament o en l'exercici dels seus drets, poden presentar una reclamació a l'Agència Espanyola de Protecció de Dades en la seu electrònica accessible en el lloc web https://www.aepd.es/  
  
c) Delegat/delegada de protecció de dades.  
En tot cas, les persones sol·licitants podran contactar amb el delegat/delegada de protecció de dades de la Generalitat Valenciana a través de:  
L'adreça electrònica: cqa@vdu.aa.  
L'adreça postal: passeig de l'Albereda, 16 - 46069 València  
d) Més informació de protecció de dades:  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
Vint-i-uné. Verificació de dades  
1. D'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar les dades manifestades per les persones interessades amb la finalitat de comprovar-ne l'exactitud.  
2. La potestat de verificació inclou verificar la identitat de la persona sol·licitant o, si és el cas, de la representant legal, i consultar les dades següents, que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
València, 16 d'abril de 2024.- La consellera d'Innovació, Indústria, Comerç i Turisme: Nuria Montes de Diego.  
  
  
  
ANNEX I  
Criteris i regles d'avaluació del projecte  
  
L'avaluació de les sol·licituds es farà aplicant els criteris i les regles que es descriuen a continuació per a cada un dels següents apartats obligatoris de la memòria descriptiva:  
0. JUSTIFICACIÓ DE LA CONDICIÓ D'ENTITAT QUE GESTIONA UNA ÀREA INDUSTRIAL EN 2024 (no puntuable, però sí excloent en cas d'insuficiència)  
A) Haurà d'explicar-se adequadament que l'entitat sol·licitant és una entitat de gestió i modernització, una entitat urbanística de conservació, una agrupació d'interés urbanístic, una associació empresarial o una altra entitat amb personalitat jurídica pròpia que agrupa persones titulars d'immobles en el sòl industrial, i que el 2024 ja gestiona una àrea industrial de la Comunitat Valenciana.  
B) A més, haurà d'emplenar-se el següent quadre, com a declaració responsable:  
  
A) Nombre total de persones propietàries de béns immobles en l'àrea industrial gestionada B) Nombre de persones propietàries de béns immobles en l'àrea industrial gestionada que estan integrades en l'entitat sol·licitant. B) C) (C=B/A %) Percentatge de persones propietàries de béns immobles en l'àrea industrial gestionada integrades en l'entitat sol·licitant respecte del total de persones propietàries de béns immobles en l'àrea industrial gestionada.  
  
  
La falta d'emplenament de la declaració responsable de l'apartat B anterior, o la no acreditació suficient del caràcter d'entitat gestora d'una àrea industrial amb personalitat jurídica pròpia, es considerarà que suposa l'incompliment del requisit establit en el resolc tercer de la convocatòria per a ostentar la condició d'entitat beneficiària, i s'acordarà la inadmissió d'esta sol·licitud sense necessitat de requeriment previ d'esmena.  
  
  
I.- DESCRIPCIÓ DE L'ENTITAT I LES SEUES CAPACITATS (màxim 15 punts/mínim 5 punts)  
  
Camp d'informació Contingut  
ANTECEDENTS, EXPERIÈNCIA, ACTIVITATS ACTUALS (MÀXIM 15 PUNTS) Explicació de com es va constituir l'entitat (3 punts), l'evolució econòmica i d'associades amb dades de referència (3 punts), l'experiència prèvia en la realització d'actuacions que es preveuen realitzar (4 punts), una descripció breu de les activitats que du a terme en l'actualitat (5 punts).   
  
  
  
II- QUALITAT I VIABILITAT DEL PROJECTE (MÀXIM 50 PUNTS/MÍNIM 10 PUNTS)  
  
Camp d'informació Contingut  
DESCRIPCIÓ TÈCNICA DEL PROJECTE  
(MÀXIM 35 PUNTS) Es valorarà la claredat i el detall de la descripció tècnica de les actuacions i els costos (màxim 30 punts si es descriuen de manera detallada i individualitzada cada una de les actuacions i els costos inclosos en la taula de costos). La inclusió d'actuacions o costos que no encaixen en el que preveu esta convocatòria, o la falta de detall i claredat, suposarà la reducció de la puntuació total d'este apartat.   
Es podrà obtindre un màxim de 5 punts addicionals en cas que s'hi aporte documentació tècnica, ofertes o documents per encàrrec (màxim 5 punts).   
VIABILITAT ECONÒMICA   
(MÀXIM 5 PUNTS) Es valorarà l'adequada justificació de les fonts de finançament de les actuacions, especialment com s'atendrà el percentatge dels costos no subvencionats per esta convocatòria.  
DIFUSIÓ D'ACTUACIONS  
(MÀXIM 5 PUNTS) Es valorarà la claredat i el detall de l'explicació del pla de difusió i les accions que es preveuen realitzar per a comunicar les actuacions subvencionables.  
CRONOGRAMA D'ACTUACIONS  
(MÀXIM 2 PUNTS) Identificar en un cronograma les etapes del pla de treball dins del termini comprés en el període d'execució de les actuacions.  
ADEQUACIÓ DE RECURSOS  
(MÀXIM 3 PUNTS) Especificar els mitjans tècnics i humans disponibles per a dur a terme les actuacions (2 punts) i, si és el cas, l'experiència o la capacitat de les possibles empreses o entitats que es contracten (1 punt).   
  
  
III. CONTRIBUCIÓ A LA MILLORA DE LA GESTIÓ I MODERNITZACIÓ DE LES ÀREES INDUSTRIALS (MÀXIM 30 PUNTS / MÍNIM 5 PUNTS)  
  
Camp d'informació Contingut  
 MOTIVACIÓ ESTRATÈGICA DE LES ACTUACIONS  
(MÀXIM 4 PUNTS) Descriure detalladament els principals motius estratègics que han portat l'entitat a prendre la decisió sobre les actuacions que realitzarà.   
ENQUADRAMENT EN LES ACTUACIONS DE L'ESTRATÈGIA DE REINDUSTRIALITZACIÓ  
(MÀXIM 26 PUNTS)  
 Es valorarà l'adequada justificació, el grau d'adequació i el nombre de les actuacions proposades que s'ajusten a les actuacions que es detallen en cada convocatòria com a prioritàries per a millorar la gestió i modernització de les àrees industrials.   
- Les actuacions que tinguen per objecte la promoció i el foment de la seguretat industrial es valoraran amb 10 punts.  
- Les actuacions que tinguen per objecte l'elaboració de projectes d'eficiència energètica es valoraran amb 5 punts.  
- Les actuacions que tinguen per objecte l'elaboració de projectes d'economia circular es valoraran amb 5 punts.  
- Les actuacions que tinguen per objecte l'elaboració de plans de mobilitat es valoraran amb 3 punts.  
- Les actuacions que tinguen per objecte l'elaboració de plans de seguretat i emergència, o la seua revisió, actualització o millora passat un mínim de tres anys des que es van presentar a l'ajuntament, es valoraran amb 3 punts.  
  
  
  
IV. LA CONTRIBUCIÓ A LA SOLUCIÓ DE PROBLEMES SOCIALS (MÀXIM 5 PUNTS)  
  
Es considerarà que un projecte contribuïx a la solució de problemes socials quan es justifique adequadament que suposa:   
  
Camp d'informació Contingut  
DONES EN ÒRGAN DE DIRECCIÓ   
(MÀXIM 1 PUNT) S'atorgarà 1 punt a les entitats que, segons la documentació presentada, tinguen com a presidenta una dona. S'atorgarà 0,5 punts a les entitats que, tenint un home com a president, tinguen almenys una dona en els òrgans de direcció o gerència.  
  
MESURES DE CONCILIACIÓ PERSONAL, LABORAL I FAMILIAR  
(MÀXIM 1 PUNT) S'atorgarà 1 punt a les entitats que acrediten documentalment que apliquen a les seues plantilles mesures concretes de corresponsabilitat i conciliació de la vida personal, laboral i familiar que superen el que s'establix legalment.  
SUPORT ECONÒMIC A PROJECTES O ENTITATS SENSE ÀNIM DE LUCRE DEDICADES A L'ATENCIÓ DE PERSONES VULNERABLES  
(MÀXIM DE 3 PUNTS) Es valorarà exclusivament l'acreditació dels suports econòmics efectuats per la sol·licitant a projectes o entitats sense ànim de lucre que es destinen a l'atenció de persones vulnerables, durant l'exercici 2023, i en 2024, i fins a la presentació de la sol·licitud.  
- 0,5 punts d'aportacions inferiors a 1.000 €  
- 1 punt per aportacions entre 1.001 € i 3.000 €  
- 2 punts per aportacions entre 3.001 € i 5.000 €  
- 3 punts per aportacions superiors a 5.000 €  
  
  
  
ANNEX III  
RESOLUCIÓ D'EMPATS  
  
Segons el que es preveu en l'apartat 5 de la base 25 de les bases reguladores, en cas que hi haja empat de puntuació, després de l'avaluació de les sol·licituds d'acord amb els criteris de valoració establits en els apartats 1, 2, 3 i 4 de l'article mencionat, s'aplicaran successivament els següents criteris de preferència per a l'atorgament de l'ajuda:  
1. Les sol·licituds de les entitats que acrediten tindre la qualificació d'entitat valenciana socialment responsable.  
2. Les sol·licituds de les entitats que no estiguen legalment obligades a disposar d'un pla d'igualtat, i que acrediten que n'hagen aprovat un i hagen tramitat la seua inscripció en el registre corresponent.  
3. Les sol·licituds de les entitats que acrediten disposar d'un percentatge més elevat de persones treballadores amb discapacitat o diversitat funcional en relació amb les seues respectives plantilles en la data de la sol·licitud.  
4. Les sol·licituds que s'hagen presentat abans de manera completa. Es consideraran com a hora i data d'entrada, al mer efecte de desempat, les sol·licituds completes, acompanyades de tota la documentació exigida en esta convocatòria. En cas que es requerisca l'empresa per a l'esmena de la sol·licitud, es considerarà com a data per al desempat la d'entrada de la documentació requerida, sempre que la Direcció General d'Indústria la considere completa.